ΚΑΜΙΑ ΑΝΟΧΗ ΣΤΟΥΣ ΦΑΣΙΣΤΕΣ 


Την Παρασκευή 13/5, μια εθνικιστική γκρούπα οργάνωνε πορεία (που τελικά αναβλήθηκε) που θα 
κατέληγε στην πλατεία Φανερωμένης. Δεν μας εκπλήσσει το συγκεκριμένο γεγονός, καθώς θεωρούμε 
ότι αποτελεί μέρος ενός γενικότερου «σχεδίου» αν θέλετε, ή μέρος μιας κυρίαρχης στρατηγικής 
ενάντια στο κοινωνικό σύνολο. 


Οι φασιστικές συμμορίες αποτελούν, είτε συνειδητά, είτε λόγω του ιδεολογικού τους αλαλούμ, το 
μακρύ χέρι του κράτους και της εκκλησίας. Στη συγκεκριμένη περίπτωση, αξίζει να πάμε λίγο πιο πίσω, 
μερικές βδομάδες. Μετά από μια βραδιά στην πλατεία φανερωμένης, εμφανίζονται μπάτσοι με το 
πρόσχημα πως οι νέοι εκεί ενοχλούσαν τη λειτουργία. Από εκείνη την ημέρα, η παρουσία τους 
αυξήθηκε σαφώς, άρχισαν να κλειδώνονται τα κάγκελα του προαυλίου της εκκλησίας, και έκαναν και 
την εμφάνιση τους μπράβοι ιδιωτικής ασφάλειας, για να "προστατεύσουν" το χώρο από τους νέους 
που συχνάζουν εκεί. Στην περιοχή της φανερωμένης μαζεύονται κυρίως νέοι, πολλοί από τους οποίους 
αμφισβητούν και δρουν, και έτσι βλέπουμε διάφορες πρωτοβουλίες και πολιτικές ομάδες να έχουν 
συνεχή παρέμβαση στη συγκεκριμένη περιοχή. Η εκκλησία και η κυβέρνηση, προφανώς ενοχλούνται 
από ελευθεριακές αντιλήψεις και πρακτικές, οι οποίες έρχονται σε ξεκάθαρη σύγκρουση με τα 
συμφέροντά τους, και έτσι επιστρατεύουν μπάτσους, σεκιούριτι, και τους «υπερήφανους εθνικιστές» 
στην προσπάθεια τους για μια καθαρή και αποστειρωμένη (ιδεολογικά) πόλη. 


Οι εν λόγω φασίστες εμφανίζονται και με αιτήματα γύρω από την μετανάστευση και την απέλαση των 
«λαθραίων». Τέτοιου είδους λογικές και πάλι εντάσσονται στην προσπάθεια των κυρίαρχων, και των 
επιχειρηματιών/αφεντικών για μια «καθαρή» πόλη, έτσι ώστε να εξαφανίσουν οτιδήποτε μπορεί να 
σπιλώσει την νέα εικόνα της Λευκωσίας, που είναι «αναβαθμισμένη» μετά από αναπλάσεις και τόνους 
τσιμέντου. Οι εθνικιστές, με τις αντιλήψεις τους, προσφέρουν άλλοθι σε επιχειρήσεις-σκούπα της 
αστυνομίας ενάντια σε μετανάστες, καθώς και σε φασιστικές επιθέσεις, όπως εκείνη στις 19/3, όπου 
χτυπήθηκε ένας Νιγηριανός μετανάστης, καθώς και ένας κύπριος ο οποίος δεν συμφωνούσε με το 
ρατσιστικό δηλητήριο των θρασύδειλων τραμπούκων. 


Πριν από λίγες μέρες, βράδυ Τρίτης, μια παρέα μουσικών από την Μπαγκλαντές έπαιζαν μουσική και 
τραγουδούσαν στα σκαλιά του σχολείου της Φανερωμένης. Τι θα γινόταν άραγε αν περνούσε από εκεί 
μια παρέα υπερήφανων εθνικιστών που θέλουν «να φύγουν όλοι οι ξένοι εκτός από το απαραίτητο 
εργατικό δυναμικό»; Ή, ακόμα χειρότερα, τι θα γινόταν αν περνούσε από εκεί μια εθνικιστική πορεία; 
Στην καλύτερη περίπτωση, οι μουσικοί θα αναγκάζονταν να αποχωρήσουν από το χώρο. Πιο πιθανό 
όμως θα ήταν να δεχτούν επίθεση. Βίαιη επίθεση όπως αυτή που δέχτηκε Νιγηριανός φοιτητής μετά 
από εθνικιστική πορεία στις 20 Ιουλίου ή όπως αυτή που δέχτηκε ο κ. Μιχάλης Τσιάκκας στο κέντρο της 



Λευκωσίας όταν εθνικιστές βγήκαν να μοιράσουν φυλλάδια (19/3, το προαναφερθέν περιστατικό). 


Οι φασίστες προφανώς και δεν είναι ο απόλυτος εχθρός, δεν είναι παρά ένα βίαιο κομμάτι του. Δρουν 
με την κάλυψη και στήριξη του κράτους και της εκκλησίας, έτσι ώστε να εξυπηρετηθούν τα 
συμφέροντά τους. Συμπορεύονται με την κυρίαρχη προπαγάνδα που παρουσιάζει την νεολαία που 
συχνάζει στην πλ. Φανερωμένης ως «αλήτες» και που χρησιμοποιεί τους μετανάστες ως 
αποδιοπομπαίο τράγο για όλα τα δεινά της κοινωνίας. 


Μπροστά στα σχέδια της εξουσίας, για μια Λευκωσία «καθαρή» από μετανάστες και νεολαίους, από 
πολιτική κριτική και δράση, υπάρχουν ακόμα αξιοπρεπείς απαντήσεις. Να συνειδητοποιηθούμε, να 
αντιληφθούμε τη θέση μας σ' αυτόν τον κόσμο εκμετάλλευσης: στο πλευρό των καταπιεσμένων 
(ντόπιων ή μεταναστών) ή υπηρέτες των αφεντικών; Ακόλουθοιτου ρατσιστικού παραληρήματος ή 
μάχιμοι πολέμιοί του; Να μην αφήσου με κανένα φασίστα να παρελάσει ανενόχλητος στις γειτονιές 
μας, να μην αφήσου με κανένα ρατσιστή να σπείρει το μίσος του στις κοινότητές μας. Να αγωνιστούμε, 
όχι μόνο ενάντια στο φασισμό αλλά και ενάντια στο σύστημα που τον παράγει και τον καλλιεργεί! 

